Zagreb, 21. kolovoza 2020.g.

**Z A P I S N I K**

sa **95. sjednice** Povjerenstva za odlučivanje o sukobu interesa održane dana 21. kolovoza 2020. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac, Martina Jurišić i Ivan Matić.

**ODSUTNI:** Tončica Božić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 94. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red. Predlaže da se dnevni red dopuni s toč. 6. Donošenje odluke o pokretanju ili nepokretanju postupka u predmetu **P-128/20 dužnosnik ĐURO SESSA, predsjednik Državnog izbornog povjerenstva Republike Hrvatske te dužnosnik LOVRO KUŠČEVIĆ, ministar uprave do 9. srpnja 2019.g. i zastupnik u Hrvatskom saboru do 22. srpnja 2020.g,**

Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-77/20, na zahtjev dužnosnice ANDREJE MARIĆ, zastupnice u Hrvatskom saboru,** iznosi predmet i navod da je zaposlena u Županijskoj bolnici Čakovec, primarijus, spec.interne medicine, subspec.endokrinologije i dijabetologije te je izabrala opciju "razlika plaće". Plaća u Bolnici mi je manja nego zastupnička naknada, a budući da mi je važno nastaviti raditi s mojim pacijentima koliko ću maksimalno stići, dogovoreno je s mojom Bolnicom da će mi isplatiti onoliko sati koliko mjesečno odradim, a razliku plaće ostvarit ću u Saboru. Pravna služba Sabora mi je potvrdila zakonitost te opcije. Moli mišljenje Povjerenstva može li kao novoizabrana zastupnica u Hrv. saboru ostvarivati dosadašnje dodatne prihode kao liječnica ili je u sukobu interesa?

Za sve dosadašnje dodatne prihode sklapani su ugovori (obično Ugovor o autorskom djelu), uredno su plaćeni svi porezi, a ako ih mogu nastaviti ostvarivati, naravno da ću ih redovno prijaviti i u imovinskoj kartici. Vezano uz dodatne prihode navodi: sponzorirana edukativna predavanja (farmaceutske tvrtke) namijenjena zdravstvenih djelatnicima vezano uz pojedini lijek koji primjenjuju u liječenju bolesnika- radi se o različitim tvrtkama, nikad nije promovirala pojedini lijek za jednu tvrtku na nemoralan ili neetičan način. Godišnje je do sada bilo oko 5-6 predavanja, iznosi oko 2000-5000 kn (prosječno 3000), stručna edukativna predavanja namijenjena zdravstvenim djelatnicima i pacijentima (na određenu stručnu temu, bez spominjanja imena lijekova)- plaćena od strane farmaceutskih tvrtki. Godišnje oko 4-5 predavanja, iznosi oko 1000-3500 kn, prisustvovanje stručnim/znanstvenim kongresima i simpozijima uz aktivno sudjelovanje kao predavač/ slušač- plaćena kotizacija i smještaj od strane farmac.tvrtki. Godišnje 2-4 kongresa/simpozija.

Izvjestiteljica predlaže da se donese mišljenje da navedene okolnosti nisu suprotne odredbama ZSSI-a te je dužnosnica dužna sve prihode istekom godine prijaviti u izvješću o imovinskom stanju dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-80/20, na zahtjev dužnosnice MAJE GRBA-BUJEVIĆ, zastupnice u Hrvatskom saboru,** iznosi predmet i navodi da je dužnosnica podnijela zahtjev u kojem traži mišljenje postoji li sukob interesa u istovremenom obavljanju dužnosti zastupnice u Hrvatskom saboru i ravnateljice Hrvatskog zavoda za hitnu medicinu. Navodi da je 19. kolovoza 2017. imenovana ravnateljicom Hrvatskog zavoda za hitnu medicinu na mandat od 4 godine, čime joj mandat ravnateljice traje do 19. kolovoza 2021. Upućuje na odredbe Zakona o zdravstvenoj zaštiti u člancima 138., 139., 140. i 141. i ističe da ravnatelja imenuje upravno vijeće Hrvatskog zavoda za hitnu medicinu uz suglasnost ministara zdravstva na temelju javnog natječaja. Ističe da je zastupnički mandat u Hrvatskom saboru počela obnašati 30. srpnja 2020. te da dotad nikad nije bila dužnosnica, kao i da u članku 9. Zakonu o izborima zastupnika u Hrvatski sabor posao ravnatelja Hrvatskog zavoda za hitnu medicinu nije naveden kao nespojiv za istodobno obavljanje s obnašanjem zastupničke dužnosti, ali kako bi maknula svaku dvojbu o navedenom molim za mišljenje postoji li sukob interesa da državni dužnosnik kao zastupnik u Hrvatskom saboru istovremeno bude i ravnatelj javne zdravstvene ustanove.

Izvjestiteljica predlaže da se donese mišljenje da se istovremenim obnašanjem dužnosti zastupnice u Hrvatskom saboru i obavljanjem funkcije Ravnateljice Hrvatskog zavoda za hitnu medicinu dužnosnica ne nalazi u situaciji sukoba interesa, budući da su za konkretnu situaciju relevantne odredbe čl. 3. i 4. Zakona o pravima i dužnostima zastupnika u Hrvatskom saboru, koje Povjerenstvo u ovom slučaju tumači kao lex specialis.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **M-81/20, na zahtjev dužnosnika NIKŠE PERONJE, općinskog načelnika Općine Jelsa,** iznosi predmet i navodi da je dužnosnik podnio zahtjev za mišljenjem u kojem navodi da su, sukladno Prostornom planu Općine Jelsa, na ulazu u naselje Jelsa predviđene dvije industrijske zone te postoji namjera građenja trgovačkih centara Plodine i Tommy u navedenim zonama. Navedeno je u interesu Općine Jelsa zbog komunalnog doprinosa te 3% poreza na promet nekretnina koji pripada Općini, kao i zbog novih zapošljavanja. S obzirom da Općina Jelsa nema svojih zemljišta, sva zemljišta koja su otkupili navedeni trgovački lanci bila su u privatnom vlasništvu. Sukladno informacijama kojima dužnosnik raspolaže, ukupna površina zemljišta koje su otkupile Plodine je cca 10.000 m2, a Tommy je otkopio zemljište ukupne površine cca 14.000 m2. Dužnosnik nadalje navodi da su se za vrijeme njegovog mandata radile Izmjene i dopune Prostornog plana Općine Jelsa koje su usvojene u 2018.g. s ciljem usklađivanja sa županijskim planom višeg reda, međutim obuhvat industrijskih zona nije se mijenjao, već su industrijske zone ostale iste kao u Prostornom planu iz 2008.g. U zahtjevu se nadalje navodi da je trgovački lanac Tommy otkupio zemljište od oko 2300 m2 od dužnosnikovog oca te dužnosnik od Povjerenstva traži mišljenje nalazi li se povodom navedenog u situaciji sukoba interesa. Dužnosnik dodatno napominje da će trgovačka društva Tommy i Plodine građevinsku dozvolu ishoditi kod Županijskog ureda za prostorno uređenje u Gradu Hvaru budući da Općina Jelsa ne izdaje građevinske dozvole. Ni Plodine ni Tommy nisu od Općine Jelsa tražili nikakve ustupke, niti bi im Općina iste mogla dati s obzirom da se radi o privatnim zemljištima unutar industrijske zone koje su otkupili i za koje će samostalno tražiti građevinsku dozvolu od nadležnog ureda.

Izvjestiteljica predlaže da se donese mišljenje da se sukladno odredbama ZSSI-a, dužnosnik, povodom sklapanja ugovora o kupoprodaji nekretnine između dužnosnikovog oca i trgovačkog društva Tommy d.o.o. koje namjerava graditi trgovački centar na području Općine Jelsa, ne nalazi u situaciji sukoba interesa.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **M-82/20, na zahtjev dužnosnika HRVOJA ŠIMIĆA, zastupnika u Hrvatskom saboru i zamjenika gradonačelnika Grada Našica,** iznosi predmet i navodi da je dužnosnik podnio zahtjev za mišljenjem u kojem navodi da obnaša dužnost zamjenika gradonačelnika Grada Našica bez zasnivanja radnog odnosa te da za obnašanje navedene dužnosti ostvaruje pravo na volontersku naknadu. Nadalje navodi da je u radnom odnosu u ustanovi Opća županijska bolnica Našice u kojoj obavlja funkciju ravnatelja te da od 22. srpnja 2020.g. bez zasnivanja radnog odnosa obnaša dužnost zastupnika u Hrvatskom saboru, slijedom čega ostvaruje pravo na razliku plaće od Hrvatskog sabora. Dužnosnik navodi da je u dvojbi vezano za odredbu članka 12. ZSSI-a i traži mišljenje Povjerenstva je li smatra pravo na razliku plaće plaćom u smislu navedene zakonske odredbe, te ako se ne smatra plaćom, može li mu Grad Našice nastaviti isplaćivati volontersku naknadu.

Izvjestitelj navodi da je Povjerenstvo na 92. sjednici održanoj 28. srpnja 2020.g. povodom zahtjeva dužnosnika dalo mišljenje da dužnosnik smije istodobno s obnašanjem navedene dužnosti obavljati funkciju ravnatelja ustanove Opća županijska bolnica Našice te da ne može istovremeno primati i punu plaću za obnašanje dužnosti zastupnika u Hrvatskom saboru ako prima plaću za obavljanje funkcije ravnatelja, već da ima pravo na razliku plaće do iznosa plaće zastupnika u Hrvatskom saboru ako je plaća koju ostvaruje od obavljanja funkcije ravnatelja manja od plaće na koju bi imao pravo povodom obnašanja dužnosti zastupnika.

Izvjestitelj predlaže da se donese mišljenje da na temelju članka 12. ZSSI-a, dužnosnik Hrvoje Šimić, koji kao zastupnik u Hrvatskom saboru prima razliku plaće do punog iznosa plaće zastupnika u Hrvatskom saboru, obzirom da prima plaću za obavljanje funkcije ravnatelja Opće županijske bolnice Našica, ne smije istovremeno primati naknadu za volontersko obnašanje dužnosti zamjenika gradonačelnika Grada Našica, osim naknade za putne i druge opravdane materijalne troškove vezane uz obnašanje dužnosti zamjenika gradonačelnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Član Povjerenstva Davorin Ivanjek kao izvjestitelj u predmetu **P-188/20, na zahtjev SANDE TOMIĆ** iznosi predmet i navodi da je dužnosnica podnijela zahtjev za mišljenjem u kojem navodi da podnosi zahtjev u ime Povjerenstva za dodjelu potpora u poljoprivredi na području Grada Metkovića. Iznosi da je Grad Metković raspisao javni poziv za dodjelu potpora u poljoprivredi na koji se mogu prijaviti obiteljska poljoprivredna gospodarstva registrirana na području Grada te da je svoju prijavu dostavio OPG kojem je vlasnica sestra zamjenika gradonačelnika Grada Metkovića. Podnositeljica zahtjeva traži mišljenje Povjerenstva može li taj OPG sudjelovati u navedenom javnom natječaju za dodjelu potpora te na koji način može sudjelovati u njemu. Napominje da zamjenik gradonačelnika Grada Metkovića nije član Povjerenstva za dodjelu potpora u poljoprivredi na području Grada Metkovića.

Izvjestitelj predlaže da se donese očitovanje da sukladno članku 18. ZSSI-a, Grad Metković može stupati u poslovni odnos dodjele potpora u poljoprivredi u okviru javnog poziva s obiteljskim poljoprivrednim gospodarstvom u vlasništvu sestre jednog od zamjenika gradonačelnika Grada Metkovića, ukoliko taj dužnosnik prethodno obavijesti Povjerenstvo o tom poslovnom odnosu, nakon čega će Povjerenstvo dati konkretno mišljenje s uputama o načinu postupanja dužnosnika i Grada Metkovića te će, nakon dostave dokumentacije iz koje je vidljivo kako su provedene upute Povjerenstva, donijeti odluku kojom se utvrđuje jesu li upute provedene na način kojim se omogućava izbjegavanje sukoba interesa dužnosnika i osigurava njegovo zakonito postupanje. Ako bi poslovni odnos nastao suprotno odredbama članka 18. ZSSI-a, bio bi ništetan.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Predsjednica Povjerenstva kao izvjestiteljica u predmetu **P-128/20 dužnosnik ĐURO SESSA, predsjednik Državnog izbornog povjerenstva Republike Hrvatske te dužnosnik LOVRO KUŠČEVIĆ, ministar uprave do 9. srpnja 2019.g. i zastupnik u Hrvatskom saboru do 22. srpnja 2020.g.,** iznosi predmet i navodi da je protiv dužnosnika podnesena prijava u kojoj se u bitnom ukazuje na namještene izborne rezultate te na izbornu prijevaru na izborima za Europski parlament održanim u svibnju 2019.g. Uz prijavu sukoba interesa dostavljena je kaznena prijava podnesena protiv dužnosnika Đure Sesse i Lovre Kuščevića zbog počinjenja više kaznenih djela, i to: krivotvorenje službene ili poslovne isprave, zločinačko udruženje, zlouporaba biračkog prava, izborna prijevara, uništenje i krivotvorenje izbornih isprava te netransparentnost valoriziranja rezultata izbora u izbornom računarskom centru. U obrazloženju navedene prijave se u bitnome navodi da glasači prilikom preuzimanja glasačkih listića ne potpisuju primitak glasačkog listića nego se samo zaokružuje osoba koja je pristupila izborima tako da niti jedan birač ne može dokazati da je pristupio glasovanju, zatim se ukazuje na problematiku glasanja građana Bosne i Hercegovine u Republici Hrvatskoj, na nedovoljno biračkih mjesta za glasanje hrvatskih iseljenika u drugim državama, kao i na nepostojanje nezavisne kontrole koja bi pratila unos i obradu podataka za vrijeme i nakon izbora. Nadalje se navodi da DIP ne dozvoljava kontrolu glasanja, prebrojavanja i obrade podataka te se ukazuje na manipulacije s popisima birača i uskraćivanje prava građanskim inicijativama da nadziru prebrojavanje i valjanost dostavljenih potpisa potpore birača za održavanje referenduma, za što se kao odgovornu osobu navodi dužnosnik Lovro Kuščević.

Izvjestiteljica predlaže da se donese odluka o nepokretanju postupka, povodom navoda kojima se ukazuje na nedostatke izbornog sustava te na nepostupanje tijela kaznenog progona po podnesenim kaznenim prijavama, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,50 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**